Broj: 711-I-361-M-50/22-02-19

Zagreb, 11. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Ante Cukrova,** **gradonačelnika Grada Vodice, za davanjem mišljenja Povjerenstva,** na 158. sjednici održanoj dana 11. veljače 2022.g. daje sljedeće

**MIŠLJENJE**

**Sukladno odredbi članka 20. stavka 2. ZSSI-a, trgovačko društvo DESTINA d.o.o. koje je u 100% vlasništvu obveznika Ante Cukrova, gradonačelnika Grada Vodice, ne može stupiti u poslovne odnose s Gradom Vodice u vezi korištenja javne gradske površine u Vodicama na lokaciji Obala Jurčev Ive Cota, poslovna kućica broj 3, kao niti u vezi koncesijskog odobrenja u dijelu pomorskog dobra za reklamne panoe, čak i u slučaju da obveznik udjele u navedenom trgovačkom društvu prenese na članove obitelji iz članka 5. stavka 3. ZSSI-a.**

Obrazloženje

Zahtjev za davanjem mišljenja Povjerenstva podnio je obveznik Ante Cukrov, gradonačelnik Grada Vodice. U Povjerenstvu zahtjev je zaprimljen 02. veljače 2022. pod poslovnim brojem 711-U-2102-M-50/22-01-2, povodom kojeg se vodi predmet broj M-50/22.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a. Stoga je i obveznik Ante Cukrov povodom obnašanja dužnosti gradonačelnika Grada Vodice dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 04. lipnja 2021 .g. preuzeo javnu dužnost gradonačelnika Grada Vodica te da je još uvijek 100% vlasnik udjela u trgovačkom društvu Destina d.o.o., OIB: 13942540388 iz Vodica, Blata Blata 19, a koje se društvo bavi brodskom (pomorskom) organizacijom jednodnevnih brodskih izleta odnosno prijevozom putnika za vrijeme turističke sezone. Obveznik navodi da je po stupanju na dužnost gradonačelnika Grada Vodica, sukladno čl. 16. Zakona o sprječavanju sukoba interesa („Narodne novine“, broj 26/11, 12/12., 126/12., 48/13., 57/15. i 98/19.) sva svoja upravljačka prava u tom društvu dana 10. lipnja 2021.g. prenio na gđu. ……………. iz Šibenika, a što proizlazi iz povijesnog izvatka iz sudskog registra koje dostavlja u prilogu. Obveznik navodi da od toga dana ne daje nikakve upute ni naloge navedenoj osobi na koju su prenesena upravljačka prava

Nadalje, obveznik navodi da društvo Destina d.o.o. s Gradom Vodice ima dva poslovna odnosa koja su zaključena prije njegovog stupanja na dužnost, i to prvi poslovni odnos u obliku porezne obveze za korištenje javne gradske površine u Vodicama, na lokaciji Obala Juričev Ive Cota, poslovna kućica broj 3., za što njegovo društvo uplaćuje u proračun Grada Vodica pod istim uvjetima kao i drugi zakupci na istoj lokaciji iznos od 20.100,00 kn/godišnje, za period od 21.03.2021.g. do 20.03.2022.g. Obveznik ističe da se navedena poslovna kućica iznajmljuje u svrhu obavljanja turističke agencije i izletničkog turizma, te bukiranja i prodaje karata za brodske izlete te da ju društvo Destina d.o.o. iznajmljuje dugi niz godina (oko 15 godina), s time da se svake godine posebnim rješenjem produljuje taj najam pa tako i za ovu tekuću godinu. Drugi poslovni odnos postoji u obliku koncesijskog odobrenja za razdoblje od 01. svibnja 2021.g. do 31. prosinca 2021.g. koje dodjeljuje Grad Vodice na dijelu pomorskog dobra za ukupno 8 reklamnih panoa u svrhu reklamiranja djelatnosti kojim se bavi njegovo trgovačko društvo, također pod istim uvjetima kao i drugi zakupci na istoj lokaciji. Obveznik navodi da s obzirom da je poslovni odnos u obliku koncesijskog odobrenja istekao 31. prosinca 2021.g., a poslovni odnos u obliku porezne obveze za korištenje javne površine ističe 20. ožujka 2022.g., u skladu s odredbama ZSSI-a i prethodnim mišljenjem Povjerenstva broj 711 -I- 1358-M-96/21-03-8 od dana 22. srpnja 2021.g., moli za mišljenje u ovoj situaciji.

Obveznik napominje da su navedeni poslovni odnosi s Gradom Vodice od ključnog značaja za nastavak poslovanja društva jer se bez istih dovodi u pitanje daljnji nastavak poslovanja u ionako iznimno teškom razdoblju s obzirom na pandemiju COVID-19 te da društvo posluje samo za vrijeme turističke sezone i da nije moguće preusmjeriti poslovanje društva u drugu djelatnost, gdje se ne bi ukazivala potreba za poslovnim odnosima s Gradom. Isto tako obveznik ističe da su od početka poslovanja članovi obitelji ujedno i zaposlenici društva te svojim radnom značajno doprinose uspješnom poslovanju istog pa traži mišljenje je li moguće da društvo Destina d.o.o. nastavi dosadašnje poslovne odnose s Gradom Vodice pod uvjetom da se udjeli u istom društvu prenesu na članove obitelji.

Člankom 20. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 2. istog članka propisano je da se ograničenje iz stavka 1. ovoga članka primjenjuje na poslovne subjekte u kojima član obitelji obveznika ima 5 % ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja odnosno izbora na javnu dužnost pa do prestanka njezina obnašanja.

Člankom 5. stavkom 3. ZSSI-a propisano je da se članom obitelji obveznika u smislu ZSSI-a smatra bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 5. stavkom 4. ZSSI-a propisano je da se poslovni odnosi u smislu odredbi ZSSI-a odnose na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda

Uvidom u registar Trgovačkog suda u Zadru, Stalne službe u Šibeniku, utvrđeno je da je po brojem MBS: 100010079, OIB: 13942540388 upisano trgovačko društva DESTINA d.o.o., sa sjedištem u Vodicama. Kao jedini osnivač/član društva upisan je obveznik Ante Cukrov, a kao osoba ovlaštena za zastupanje upisana je Anita Rajčić, članica uprave i direktorica koja je ovlaštena za pojedinačno i samostalno zastupanje društva.

Povjerenstvo ističe kako u konkretnoj situaciji, a budući da je obveznik 100% vlasnik trgovačkog društva DESTINA d.o.o. te da se davanje koncesije kao i sklapanje ugovora o najmu smatra poslovnim odnosnom u smislu članka 5. stavka 4. ZSSI-a, navedeno trgovačko društvo ne može stupiti u poslovni odnos s Gradom Vodice u kojem obveznik obnaša dužnost gradonačelnika, niti može biti član zajednice ponuditelja ili podisporučitelj u tim poslovnim odnosima.

Povjerenstvo pritom ističe kako se navedeno ograničenje odnosi na buduće poslovne odnose koje bi Grad Vodice sklapao sa trgovačkim društvom DESTINA d.o.o., odnosno da Grad Vodice nije dužan raskinuti poslovne odnose s trgovačkim društvom DESTINA d.o.o. sklopljene prije stupanja na snagu ZSSI-a, dok su sklopljeni ugovori na snazi.

Isto tako, trgovačko društvo ne bi moglo stupiti u poslovne odnose s Gradom Vodice niti u slučaju kada bi obveznik svoje poslovne udjele prenio na osobe iz članka 5. stavka 3. ZSSI-a budući da je sukladno članku 20. stavku 2. zabranjeno poslovanje trgovačkog društva u kojem član obitelji dužnosnika stekne udjele u vlasništvu od samog obveznika unutar razdoblja od dvije godine prije njegova imenovanja odnosno izbora na javnu dužnost pa sve do prestanka njezina obnašanja.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Ante Cukrov, elektroničkom dostavom
2. Objava na internetskoj stranici Povjerenstva
3. Pismohrana